DA Den Europæiske Unions Tidende CE 84/645

(2004/C 84 E/0726)

SKRIFTLIG FORESPØRGSEL E-0642/04

af Roberta Angelilli (UEN) til Kommissionen

(3. marts 2004)

Om: Risiko for små italienske kommuners overlevelse

I Italien er der 5 868 såkaldte små kommuner, dvs. kommuner med en befolkning på under 5 000 indbyggere. Disse kommuner repræsenterer en vigtig kulturel og historisk arv.

Disse kommuner hviler, uanset deres utilstrækkelige økonomiske fundament, på en dybt rodfæstet historie og tradition, og som de tidligste eksempler i Italien på organiserede civilsamfund afspejler de mere end nogen andre territoriale enheder som f.eks. provinserne og regionerne landets tusindårige historie.

Mange af de små kommuner er nu på grund af deres beskedne udstrækning og ønsket om at forenkle og modernisere landets administrative inddeling i fare for at blive lagt sammen med andre kommuner og dermed for at forsvinde.

Men stik imod denne udviklingstendens forekommer det nødvendigt at beskytte og garantere de små kommuners og lokalsamfunds identitet, eksistens og fulde autonomi for at beskytte landets kulturelle rigdom, fremme administrativ decentralisering og sikre de demokratiske principper udøvelse og repræsentation også på lokalt plan.

Vil Kommissionen på denne baggrund:

1. oplyse, om der findes EU-programmer til støtte af kommuner med under 5 000 indbyggere, som giver mulighed for konkrete foranstaltninger til fremme af økonomiske, landbrugsmæssige, handelsmæssige, håndværksmæssige aktiviteter, og som kan bidrage til at fremhæve deres naturarv og historisk-kulturelle arv?

2. oplyse, om der findes tilskyndelsesforanstaltninger, der med henblik på at konsolidere disse kommuners befolkningstal f.eks. giver mulighed for at yde støtte til personer, der flytter deres bopæl eller erhvervsaktivitet i en periode af mindst 10 år til en af disse kommuner, eller godtgørelser til familier, der må afholde ekstra udgifter til deres børn skolegang?

3. oplyse, om det er muligt at få EU-støtte til innovative tiltag som etablering og forvaltning af tjenester, der ikke nødvendigvis behøver at ligge i byområder, f.eks. små universiteter, laboratorier, museer, sundheds- og sportsinfrastrukturer og dagshospitaler?

4. tilkendegive en holdning til dette spørgsmål?

Svar afgivet på Kommissionens vegne af Franz Fischler

(20. april 2004)

EU yder støtte til samfundsøkonomiske udviklingsprogrammer under strukturfondene og til landdistriktudviklingsprogrammer under Den Europæiske Udviklings- og Garantifond for Landbruget (EUGFL). Disse programmer giver mulighed for bl.a. at yde finansiel støtte til lokale udviklingsaktiviteter i små kommuner og byer. Formålet med lokaludviklingsaktiviteterne er at opretholde eller skabe økonomisk aktivitet i tilknytning til landbrug, lokal industri- og håndværksvirksomhed, servicesektoren, turisme og beskyttelse af landskabs-, natur- og kulturværdier med henblik på at skabe uddannelses- og beskæftigelsesmuligheder.

De pågældende programmer eksisterer i de forskellige italienske regioner. Ansvaret for den daglige forvaltning af programmerne, herunder udvælgelse af projekter, der skal modtage finansiel støtte, ligger hos de centrale og regionale myndigheder i medlemsstaterne.